Na ulici budú stany v ktorých sa predstaví osem pivovarov. Ťahákom bude bavorský pivovar, ktorý okrem piatich druhov piva privezie aj litrové poháre. Ľudia budú môcť ochutnať aj české pivá zo severných Čiech a produkt pivovaru z Jihlavy. Ponúkať budú aj malacký Muádek, pivo z obce Prieval v Senickom okrese a aj pivá zo Senice, Trnavy a z Rožňavy.
Pivovarníci budú ponúkať ležiaky, kvasnicové a pšeničné pivá a iné pivové špeciality. Pre návštevníkov Záhoráckeho Októberfestu je pripravená aj domáca zabíjačka. Podávať budú cigánsku pečienku, jaternice, tlačenku a aj opekané prasa. V ponuke budú aj klobásy, slanina, šunky, párky a ďalšie špeciality.
Začiatok podujatia je o 9:00. V programe na javisku vystúpia cimbalová muzika Osička z Moravy, tanečná ľudová muzika Bečkovi chlapci, Polák Band zo Stupavy, folková skupina Jara Chrupku, Olympic Revival aj detský folklórny súbor Leváranek z Veľkých Levár.
Organizátori naplánovali aj súťaž v pití piva so začiatkom o 15:00. Samospráva uviedla, že organizátori chystajú sedenie pre tisíc ľudí.